Fiskeafgiftsfonden (FAF) åbner den 1. juli 2024 for den ordinære ansøgningsrunde til projekttilskud for 2025. Ansøgningsfrist er 1. september 2024.

Projekterne skal medvirke til at nå fondens overordnede formål.

**FAF uddeler tilskud til projekter inden for to områder:**

* Det fremgår af §4, stk. 3. i FAF’s vedtægter, at fonden årligt reserverer 7½ mio. kr. af fondens midler til projektområde 1 (se afsnit 1).
* Det fremgår ligeledes af §4, stk. 3. i FAF’s vedtægter, at fonden anvender de årligt opkrævede afgiftsmidler - udover de ovenfor nævnte 7½ mio. kr. - til en række andre formål under projektområde 2 (se afsnit 2).

Fondens formål, mål, strategi er fastlagt i ”Strategi for FAF 2025-2028”.

1. **Projektområde 1: Lærlingeuddannelse og efteruddannelse**

Strategi og tildelingskriterier for tilskudsåret 2025, hvad angår projektområde 1:

Tildelingskriteriet for projektområde 1 er:

*Fremme af lærlingeuddannelse og efteruddannelse*

FAF har under projektområde 1 valgt at fokusere på at bruge uddannelse som en løftestang til at styrke en bæredygtig udvikling af fiskerierhvervet. FAF’s tilskud til uddannelse mm. forventes blandt andet at resultere i følgende:

* Øget mulighed for rekruttering og generationsskifter
* Øget sikkerhed til søs
* Bedre driftsøkonomi for fiskefartøjer
* Øget fokus på ansvarligt og bæredygtigt fiskeri
* Fastholdelse af kompetent arbejdskraft i fiskeriet
* Højere indtjening
* Innovation
1. **Projektområde 2: Andre formål til styrkelse af erhvervsfiskeriets udvikling**

Strategi og tildelingskriterier for tilskudsåret 2025, hvad angår projektområde 2:

FAF har valgt følgende tildelingskriterier for projektområde 2:

*Tildelingskriterie med højeste prioritet:*

1. *Fremme rådgivning af erhvervsfiskere for en fortsat bæredygtig udvikling af dansk fiskeri*

*Øvrige tildelingskriterier:*

1. *Fremme oplysning og formidling om fiskerierhverv*
2. *Fremme viden om fiskebestande og -forvaltning*
3. *Fremme viden om fiskeriets samspil med og påvirkning af havmiljøet*

*Bemærk, at under kategorien ” Øvrige tildelingskriterier” står tildelingskriterierne i tilfældig rækkefølge.*

Ansøgere under projektområde 2 kan søge under tildelingskriterier a, b, c eller d.

1. **Effektmål for projektområde 1 og 2**

Ansøgningen skal indeholde et eller flere operationelle effektmål, som ansøger selv formulerer. Disse skal understøtte det valgte tildelingskriterie.

Ansøgning, herunder de formulerede effektmål, godkendes af FAF’s bestyrelse, før tilsagn kan opnås.

Projektet vil ligeledes, i både ansøgningsfase og evalueringsfase, blive vurderet af FAFs bestyrelse ud fra de kriterier, som beskrives i ”***Strategi for FAF 2025-2028***”.

Ved projektets afslutning skal der afleveres en effektevaluering, som beskriver, hvordan projektet har bidraget til det valgte tildelingskriterie og effektmål.

1. **Offentliggørelse af projektresultater**

Ansøger tillader ved sin ansøgning, at projektrapporter, effektevaluering eller lignende resultater fra projekter, som får tilskud fra Fiskeafgiftsfonden, kan blive offentliggjort på Fiskeafgiftsfondens hjemmeside.

1. **Ansøgning om tilskud hos Fiskeafgiftsfonden**

Ansøgninger til ansøgningsrunden for 2025 skal være FAF i hænde senest 1. september 2024. Ansøgningsskema skal indsendes med e-mail med en vedhæftet fil til fiskeafgiftsfonden@dkfisk.dk.

Ansøgningsskemaer findes på [www.fiskeafgiftsfonden.dk](http://www.fiskefafgiftsfonden.dk).

Spørgsmål til tilskudsordningen og FAF generelt kan ske til FAF’s fondsadministration på enten tlf. nr. 70 10 40 40 eller fiskeafgiftsfonden@dkfisk.dk.

Bemærk, at overhead i forbindelse med projekttilskud under både projektområde 1 og 2 ved Fiskeafgiftsfonden maksimalt kan udgøre 25 % af den samlede projektsum.

Fiskeafgiftsfonden

Fondsadministrationen

v/Danmarks Fiskeriforening PO

Nordensvej 3, Taulov

7000 Fredericia

[www.fiskeafgiftsfonden.dk](http://www.fiskeafgiftsfonden.dk)

Tlf. 7010 4040

e-mail fiskeafgiftsfonden@dkfisk.dk

MK/240628